مريم مزيان

مريم مزيان ولاّ مريم امزيان (بلامازيغية: ⵎⵔⵢⴻⵎ ⴰⵎⵣⵉⴰⵏ - تولدات ف 1930 ف فرخانة، ماتت نهار 29 مارس 2009 ف مدريد) كانت زوّاقة و رسّامة مغريبية. كيتقال باللي هي اول رسامة مغريبية، و دارت اول معرض ديالها ف اللول د لخمسينيات د لقرن لعشرين. مريم مزيان هي بنت لماريشال امزيان، و خت ليلى امزيان، اللي مجوجة مع لملايري عتمان بنجلون. نشاة ديال الفنانة مريم مزيان. تزادات عام 1930 ففرخانة، وهي منطقة فالشمال ديال المغرب فالريف. قراات تعليمها الاولي التقليدي فالعرائش، المدينة اللي كان فيها باها قايد عام على المنطقة اللي كانت تحت الاحتلال الاسباني، ومن بعد ما خدا المغرب الاستقلال ولى هو المارشال اللّول فجيش المغرب. بداات كتدير الرسم فبداية المسار الفني ديالها بوحدها (عصامية)، ودارت اول معرض ديالها عام 1953 فمالقة، كيف ما قالت فتصريحاتها، ومن بعد دارت معارض فمدن مختلفة فالمغرب. من بعد التحقت بالمدرسة العليا للفنون الجميلة "سان فرناندو" فمدريد، وتخرجات عام 1959 وخدات شهادة الاساتذية فالرسم والتصوير. تجسيد د لاصالة المغربية ف لوحات مريم مزيان. حاولات الفنانة مريم مزيان تعاود ترسم المعيش المغربي فمناطقو المختلفة والمتجذرة فالاصالة المغربية. زينات لوحاتها بالحلي واللباس والعمارة المغربية، ورسمات طقوس العرس ورقصات كترجع بنا لدروب التاريخ العريق. ونقلت بطريقة زوينة القصبات ديال الاطلس والعادات والتقاليد الامازيغية، بحيث ولات لوحاتها بحال رحلة فنية زوينة فربوع المغرب. مريم امزيان، تزادات فقرية فرخانة عام (1930-2009)، وهاجرت وهي صغيرة لاسبانيا مع باها المارشال امزيان، اللي كان ضابط فالجيوش الاسبانية. تماك كملت تكوينها فالميدان الفني، ودارت معارض فالمغرب وفرنسا وكندا وامريكا وتونس. تعرفت على كبار الرسامين، وتعلمات منهم بزاف حتى ولات متمكنة ففن الرسم والتشكيل، ووصلات فيه لمستوى عالي. استمدات الجمال ديال لوحاتها من الطبيعة، خذات من الطين اللون ديالو، ومن الربيع الوان الزهور، ومن الشمس والظل البهاء ديال الضوء وانعكاساتو. كانت لوحاتها فعلاً تحف فنية ابدعاتها بانامل موهوبة وباسلوب راقي ومتفرد. الشكل و اللون ف لوحات مريم مزيان. موضوع ديال اللوحات. كانت مريم مزيان كتستوحى الصباغات ديالها من نوستالجيا مغربية، كتعكس نظرة غنية ومتنوعة على البلاد. النظرة ديالها ما كانتش جامدة، بل كتتحرك داخل لوحاتها بحيوية. اللوحات ديالها عامرة بمشاهد من الحياة المغربية الاصيلة: مناظر طبيعية، عمارة تقليدية، ونساء من الجنوب المغربي، متبرجات بالزهور والمجوهرات التقليدية، ومشاركات فالمواسم والمهرجانات، فخليط زوين بين الجنوب وفاس. الالوان. كانت كتخدم لوحاتها اما بلون واحد (احادي)، واما بالوان كروماتيكية كيغلب عليها الاحمر او الازرق او الحبري. الاعمال ديالها بحال رحلة فزمان ومكان، كتلقط اللحظة بذكاء وتنقلها بجمال كبير، عندها دقة كبيرة فاستعمال اللون، وخطوط محسوبة، واحساس قوي بالضوء والظل. الفن عندها هو انتقال من الخيال للواقع، وحتّى وهي وسط الواقع، كتقدر تعبر على الهدوء ديال الطبيعة والرهبة ديال المقدس. اعمالها لقاء بين الملموس والروحاني، بين المادي والصوفي. تعدد ديال الاشكال الفنية. ما وقفاتش غير على الرسم بالزيت على الثوب او الطباعة الحريرية، بل زادت واشتغلات حتى على المنحوتات البرونزية، اللي فيها الجسد حاضر، مرة كامل ومرة غير النصف الاعلى ديالو، ولكن بطريقة فكرية وفلسفية، ماشي شهوانية — كتجسد الجانب الافلاطوني اكثر من الايروسي. جضور ديال العنصر النسوي ف اللوحات. ودايماً المراة حاضرة بقوة فالاعمال ديالها، كتظهر بزاف وهي لابسة الزيّ الامازيغي، بالحلي واللباس التقليدي. كتكون المراة فالغالب وسط اللوحة بوحدها او مع جماعة، وهاد الشي كيخلينا ما نصنفوش مريم مزيان ضمن الفن الفطري، ولكن ضمن الفنانين اللي اختاروا الواقعية كاتجاه فني واعي ومقصود، ماشي مجرد تاثر او صدفة.